9. การควบคุมภายใน

  บริษัทฯ ได้ให้ความสำคัญอย่างยิ่งต่อการจัดให้มีระบบการควบคุมภายในที่ดี และมีประสิทธิภาพ
  ทั้งในระดับบริหาร และระดับปฏิบัติงาน โดยได้จัดให้มีระบบการควบคุมภายในที่ครอบคลุมทุกด้าน
  ทั้งด้านบัญชี การเงิน และการปฏิบัติงาน
  โดยได้มีการกำหนดนโยบายการกำกับดูแลกิจการที่ดีของบริษัทฯ ไว้อย่างชัดเจน
  โดยกำหนดให้บริษัทฯ ต้องมีการดำเนินการให้เป็นไปตามกฎหมาย ข้อบังคับ ระเบียบที่เกี่ยวข้อง
  มีกลไกการตรวจสอบ และถ่วงดุล ที่มีประสิทธิภาพอย่างเพียงพอในการปกป้อง รักษา
  และดูแลเงินทุนของผู้ถือหุ้น และสินทรัพย์ของบริษัทฯ
  โดยมีฝ่ายตรวจสอบภายในทำหน้าที่ตรวจสอบการปฏิบัติงานของทุกหน่วยงาน ทั้งหน่วยงานหลัก
  และหน่วยงานสนับสนุน รวมทั้ง
  ให้คำปรึกษาเกี่ยวกับการสร้างระบบการควบคุมภายในสำหรับระบบงานต่างๆ ของบริษัทฯ
  และประเมินประสิทธิภาพ และความเพียงพอของการควบคุมภายใน พร้อมทั้ง
  ติดตามการปรับปรุงระบบการควบคุมภายในให้แก่ฝ่ายบริหารอย่างใกล้ชิด นอกจากนี้ บริษัทฯ
  ยังมุ่งผลักดันให้ฝ่ายตรวจสอบภายในปฏิบัติงานตรวจสอบตามมาตรฐานสากล
  และใช้กรอบการควบคุมภายในตามแนว International Standards for the
  Professional Practice of Internal Auditing ของ The Institute of
  Internal Auditors ( IIA ) ทั้งนี้
  คณะกรรมการบริษัทจะดูแลให้ฝ่ายตรวจสอบภายในปฏิบัติงานอย่างมีความเป็นอิสระ
  สามารถทำหน้าที่ตรวจสอบ และถ่วงดุลได้อย่างเต็มที่
  และรายงานตรงต่อคณะกรรมการตรวจสอบเป็นประจำ เพื่อมั่นใจได้ว่า ระบบการควบคุมภายใน
  และตรวจสอบภายในเป็นกลไกสำคัญในการขับเคลื่อนธุรกิจที่เติบโตอย่างยั่งยืน
  สามารถที่จะบรรลุวิสัยทัศน์ ( VISION ) และพันธกิจ
  ( MISSION ) ของบริษัทฯ ได้

  นอกจากนี้เพื่อการกำกับดูแลกิจการที่ดี ( Good Corporate Governance )
  คณะกรรมการบริษัทยังได้ส่งเสริม
  และสนับสนุนให้ฝ่ายบริหารดำเนินการพัฒนาคุณภาพของระบบการควบคุมภายในอย่างต่อเนื่องอีกด้วย

  สำหรับกรอบการควบคุมภายในที่คณะกรรมการบริษัท รวมถึงคณะกรรมการตรวจสอบ
  และฝ่ายตรวจสอบภายในใช้ยึดถือ และอ้างอิงในการปฏิบัติงานคือ Internal Control
  Integrated Framework ของ The Committee of Sponsoring Organizations of
  the Treadway Commission ( COSO )
  ซึ่งกำหนดให้ต้องมีการประเมินระบบการควบคุมภายในของบริษัทฯ ในด้านต่างๆ
  อย่างเป็นระบบทั้ง 5 ส่วน ได้แก่ องค์กร และสภาพแวดล้อม ( Control Environment )

1.  การบริหารความเสี่ยง ( Risk Assessment )

2.  การควบคุมการปฏิบัติงานของฝ่ายบริหาร ( Control Activities )

3.  ระบบสารสนเทศ และการสื่อสารข้อมูล ( Information & Communication )

4.  ระบบการติดตาม และประเมินผล ( Monitoring & Evaluation )

  จากการพิจารณารายงานผลการตรวจสอบของฝ่ายตรวจสอบภายใน
  และข้อมูลที่ได้รับทราบจากการซักถามจากฝ่ายบริหารของบริษัทฯ
  รวมทั้งจากการพิจารณาเอกสารหลักฐานต่างๆที่ฝ่ายบริหารเป็นผู้จัดทำสามารถสรุปได้ว่า บริษัทฯ
  มีระบบการควบคุมภายในที่มีประสิทธิภาพอย่างเพียงพอ เหมาะสม
  รวมถึงมีการปรับปรุงแก้ไขให้สอดคล้องกับสถานการณ์ที่เปลี่ยนแปลงไปอย่างมีประสิทธิภาพ ทั้งนี้
  เพื่อให้การดำเนินงานของบริษัทฯ และบริษัทย่อยบรรลุวัตถุประสงค์ที่กำหนดไว้
  และสอดคล้องกับกฎหมาย และกฎระเบียบที่เกี่ยวข้อง รวมทั้ง มีระบบการควบคุมภายใน
  เรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
  หรือผู้ที่เกี่ยวข้องกับบุคคลดังกล่าวอย่างเพียงพออีกด้วย
  ส่วนการควบคุมภายในในหัวข้ออื่นของระบบการควบคุมภายใน คณะกรรมการเห็นว่าบริษัทฯ
  มีการควบคุมภายในที่เพียงพอแล้วเช่นกัน

  สำหรับการควบคุมภายในของบริษัทย่อยของบริษัทฯ บริษัทฯ
  ได้กำหนดให้บริษัทย่อยดำเนินการจัดให้มีระบบการควบคุมภายในที่สอดคล้องกับแนวทางการควบคุมภายในของบริษัทฯ
  นอกจากนั้น บริษัทฯ ยังได้ดำเนินการจัดส่งเจ้าหน้าที่จากฝ่ายตรวจสอบภายในของบริษัทฯ
  เข้าไปตรวจสอบการดำเนินงานของบริษัทย่อยอย่างสม่ำเสมอ
  ซึ่งจากผลการตรวจสอบที่ออกมาทำให้มั่นใจได้ว่า บริษัทย่อยของบริษัทฯ
  มีการควบคุมภายในที่มีความเหมาะสม เพียงพอ

  นอกจากนี้ ผู้สอบบัญชีของบริษัทฯ คือ บริษัท สำนักงาน เคพีเอ็มจี ภูมิไชย สอบบัญชี จำกัด
  เป็นผู้ตรวจสอบ
  งบการเงินของบริษัทฯ และงบการเงินรวมประจำงวดบัญชี 2554 ให้ความเห็นว่า ไม่พบประเด็น
  หรือข้อบกพร่องที่มีสาระสำคัญเกี่ยวกับระบบการควบคุมภายในทางด้านบัญชีการเงิน
  ซึ่งอาจก่อให้เกิดความเสียหายต่อการดำเนินงานของบริษัทฯ